Document ID: /roh_data/filtered/fineweb-2-filterrobots_roh.jsonl.gz/48073

Susanna Huttunen è sa decidida spontan da sa participar al Transruinaulta perquai ch’ella frequenta il mument gist sias vacanzas d’atun en il Grischun. Per ils 42 kilometers cun 1'800 meters differenza d’autezza da Glion a Tusaun ha la Scandinava duvrà 4:08.42 uras. Ella è stada gnanc duas minutas pli sperta che Katja Zwiker dal chantun Turitg. Cumplettà il podest sco terza ha Martina Baumann.
Ina buna prestaziun han er mussà las duas rumantschas sursilvanas, Lena Kropf da Rabius e Monika Bearth da Sedrun. Kropf, cun 21 onns la pli giuvna a la partenza, è vegnida 17avla en in temp da 4:47.52 uras e Bearth ha terminà la cursa sco 20avla en 4:54.46 uras.
Grischun enstagl La Palma
Urs Jenzer aveva planisà da currer ina cursa da trail sin l’insla La Palma. Pervia da l’activitad vulcanica è questa cursa però vegnida spustada uschia ch’il Bernais ha chattà ina bun’alternativa cun sa participar per l’emprima giada al Transruinaulta, e quai cun success. Il sportist da 51 onns ch’ha gia triumfà diversas giadas al Eiger Ultra Trail sur 101 kilometers è er stà il pli svelt al Transruinaulta 2021. Jenzer è currì il maraton da Glion a Tusaun en 3:24.37 uras ed è uschia stà bunamain 10 minutas pli spert che Hannes Pongruber da Hohenems en l’Austria. Cumplettà il podest sco terz ha Matthias Schmidig dal chantun Sviz.
Ina buna prestaziun ha er il Lumnezian Sebastian Solèr mussà. Tar sia segunda participaziun al Transruinaulta è il Sursilvan vegnì 38avel en in temp da 4:25.05 uras. Er cuntanschì l’arrivada a Tusaun sut 5 uras ha tranter auter Flavio Monn da Sedrun ch’è gia currì per la 5avla giada la cursa da trail Transruinaulta.
Tut en tut en stads a la partenza radund 500 curridras e curriders. La dumengia stat sin il program il Transviamala sur 19 kilometers da Tusaun a Donat en la Val Schons. Er per questa cursa è il dumber limità sin 500 curridras e curriders, quai pervia da la pandemia.